Verisuonten kuvantamiset suonensisäisesti pään ja kaulan alueella

|  |  |
| --- | --- |
| Kuvaus: | Verisuonten varjoainetutkimus aivojen tai kaulan alueelle |

Sinulle on varattu aika pään tai kaulan alueen verisuonten varjoainekuvaukseen (angiografia).

**TUTKIMUKSEEN VALMISTAUTUMINEN**

Ole syömättä neljä (4) tuntia ennen tutkimusta. Vettä ja kirkkaita mehuja saatte juoda vapaasti, niin ettet ole janoinen ja kuiva tullessanne tutkimukseen.

Jos sinulla on insuliinidiabetes, niin saat syödä aamupalan ja pistää insuliinin kaksi (2) tuntia ennen tutkimusta.

Lääkärin määräämät lääkkeet voit pääsääntöisesti ottaa.

Jos sinulla on käytössä joku seuraavista verisuonitukosten hoitoon tai ehkäisyyn käytettävistä lääkkeistä, ilmoita siitä etukäteen vuodeosastolle tai lähettävälle poliklinikalle:

**Primaspan, Asasantin, Orisantin, Marevan, Clopidogrel, Brilique, Efient, Plavix, Arixtra, Eliquis, Pradaxa, Xarelto**

Tai

Jos sinulla on käytössä jokin **metformiinia (metformin hydrochlorid)** sisältävä, suun kautta nautittavaa sokeritautilääke, ilmoita siitä etukäteen vuodeosastolle:

Lääke on ehkä jätettävä tauolle ennen toimenpidettä, mutta siitä saat osastolta erilliset ohjeet.

Samoin, jos käytät **neidonhiuspuu,** **kiinankarhuputki, kalaöljy- ja omegavalmisteita tai valkosipuliuutetta**, jätä valmiste pois käytöstä vähintään viikko ennen toimenpidettä.

Ilmoita myös, jos teillä on jodi- tai puuduteyliherkkyys tai olet raskaana.

Sinusta otetaan verikokeita muutama päivä ennen toimenpidettä ja/tai toimenpidepäivän aamuna.

 Virtsarakko on hyvä tyhjentää ennen tutkimusta.

**TUTKIMUKSEN KULKU**

Sinulle laitetaan nestetiputus laskimoon. Tutkimuksen ajan sydämen toimintaa sekä verenpainetasoa seurataan. Tutkimus tehdään tavallisesti reisivaltimon kautta nivustaipeesta tai rannevaltimon kautta ranteesta. Ihokarvat poistetaan tutkimusalueelta ja se puhdistetaan. Pistopaikkaan laitetaan paikallispuudutus. Tutkimusalueen kohdalta verisuoneen laitetaan ohut katetri, jonka kautta varjoaine ruiskutetaan kuvattavaan suoneen.

Aivojen ja kaulan alueen kuvaukset tehdään paikallispuudutuksessa.

Tutkimus kestää noin (1) yhden tunnin.

**TUTKIMUKSEN JATKOHOITO-OHJEET**

Tutkimuksen jälkeen pistopaikka nivusessa suljetaan sulkulaitteella ja olet muutaman tunnin vuodelevossa. Jos sulkulaitetta ei voida käyttää, pistopaikka suljetaan käsin painamalla ja vuodelevon pituus voi pidentyä.

Ranteen kautta tehtäessä pistopaikkaan laitetaan kiristysmansetti ja olet muutaman tunnin vuodelevossa.

Tarkemmat ohjeet annetaan tutkimuksen yhteydessä.

Varaudu siihen, että voitte joutua olemaan sairaalassa 1-2 vuorokautta. Raskaita ponnisteluja tulee välttää muutaman vuorokauden ajan tutkimuksen. Tästä saat myös tarkemmat ohjeet.

**LISÄTIETOA**

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

<www.tutkimukseen.fi>

<www.stuk.fi>

**YHTEYSTIEDOT**

Jos varattu ei sovi sinulle, ottakaa yhteys lähettävään yksikköön.

Jos sinulla on kysyttävää tutkimuksesta, ottakaa yhteys Röntgen 1,

puh 017-173 322 / toimisto, arkisin klo 8.00 - 14.30. Tähän numeroon voit jättää soittopyynnön ja hoitaja/tutkimuksen suorittava lääkäri ottaa sinuun yhteyttä.